CELEX: 32016R1346
Language: da
Date: 2016-08-08 00:00:00
Title: Kommissionens gennemførelsesforordning (EU) 2016/1346 af 8. august 2016 om udvidelse af den endelige antidumpingtold, der blev indført ved Rådets gennemførelsesforordning (EU) nr. 1008/2011 og ændret ved Rådets gennemførelsesforordning (EU) nr. 372/2013, over for importen af håndbetjente palletrucks og væsentlige dele dertil med oprindelse i Folkerepublikken Kina, til at omfatte importen af lidt ændrede håndbetjente palletrucks med oprindelse i Folkerepublikken Kina

9.8.2016   
            
            
               DA
            
            
               Den Europæiske Unions Tidende
            
            
               L 214/1
            
         KOMMISSIONENS GENNEMFØRELSESFORORDNING (EU) 2016/1346
   af 8. august 2016
   om udvidelse af den endelige antidumpingtold, der blev indført ved Rådets gennemførelsesforordning (EU) nr. 1008/2011 og ændret ved Rådets gennemførelsesforordning (EU) nr. 372/2013, over for importen af håndbetjente palletrucks og væsentlige dele dertil med oprindelse i Folkerepublikken Kina, til at omfatte importen af lidt ændrede håndbetjente palletrucks med oprindelse i Folkerepublikken Kina
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 13, stk. 3, og artikel 14, stk. 5,
   ud fra følgende betragtninger:
   1.   SAGSFORLØB
   
   1.1.   Tidligere undersøgelser og gældende foranstaltninger
   
   
               (1)
            
            
               I juli 2005 indførte Rådet ved forordning (EF) nr. 1174/2005 (2) en endelig antidumpingtold på importen af håndbetjente palletrucks og væsentlige dele dertil med oprindelse i Folkerepublikken Kina (»Kina«). Foranstaltningerne bestod i en antidumpingværditold på mellem 7,6 % og 46,7 % (»de oprindelige antidumpingforanstaltninger«).
            
         
               (2)
            
            
               I juli 2008 efter en delvis interimsundersøgelse på eget initiativ i henhold til artikel 11, stk. 3, i grundforordningen præciserede Rådet anvendelsesområdet for foranstaltningerne og fritog visse varer, som f.eks. højtløftere, stablere, sakseløftere og trucks med vejefunktion, der blev anset for at være forskellige fra håndbetjente palletrucks på grund af deres særlige egenskaber, funktioner og anvendelsesformål, fra de oprindelige antidumpingforanstaltninger (3).
            
         
               (3)
            
            
               I juni 2009 udvidede Rådet ved forordning (EF) nr. 499/2009 (4) efter en antiomgåelsesundersøgelse i henhold til grundforordningens artikel 13 den endelige antidumpingtold for »alle andre virksomheder«, der blev indført ved forordning (EF) nr. 1174/2005, til at omfatte håndbetjente palletrucks afsendt fra Thailand, uanset om varen er angivet med oprindelse i Thailand eller ej.
            
         
               (4)
            
            
               I oktober 2011 indførte Rådet ved gennemførelsesforordning (EU) nr. 1008/2011 (5) en endelig antidumpingtold på importen af håndbetjente palletrucks og væsentlige dele dertil med oprindelse i Kina efter en udløbsundersøgelse i henhold til grundforordningens artikel 11, stk. 2.
            
         
               (5)
            
            
               I april 2013 ændrede Rådets gennemførelsesforordning (EU) nr. 372/2013 (6) gennemførelsesforordning (EU) nr. 1008/2011 efter en interimsundersøgelse i henhold til grundforordningens artikel 11, stk. 3, og der blev indført en told på 70,8 % på al import til Unionen af håndbetjente palletrucks med oprindelse i Kina.
            
         
               (6)
            
            
               I september 2014 ændrede Kommissionen gennemførelsesforordning (EU) nr. 1008/2011 ved Kommissionens gennemførelsesforordning (EU) nr. 946/2014 (7) efter en fornyet undersøgelse (ny eksportør) i henhold til grundforordningens artikel 11, stk. 4, om indførelse af en individuel toldsats på 54,1 % på importen af håndbetjente palletrucks fra Ningbo Logitrans Handling Equipment Co.
            
         
               (7)
            
            
               De gældende foranstaltninger er en endelig antidumpingtold på importen af håndbetjente palletrucks og væsentlige dele dertil med oprindelse i Kina, som beskrevet i betragtning 5 og 6 ovenfor.
            
         1.2.   Anmodning
   
   
               (8)
            
            
               Den 4. november 2015 modtog Kommissionen en anmodning i henhold til grundforordningens artikel 13, stk. 3 og artikel 14, stk. 5, om at undersøge den mulige omgåelse af de gældende foranstaltninger og gøre importen af den undersøgte vare til genstand for registrering.
            
         
               (9)
            
            
               Anmodningen blev indgivet af BT Products AS, Lifter SRL og PR Industrial SRL, som er EU-producenter af håndbetjente palletrucks.
            
         1.3.   Den pågældende vare og den undersøgte vare
   
   1.3.1.   Den pågældende vare
   
   
               (10)
            
            
               Den vare, der muligvis er genstand for omgåelse, er håndbetjente palletrucks og væsentlige dele dertil, dvs. chassis og hydrauliske anordninger, med oprindelse i Kina, i øjeblikket henhørende under KN-kode ex 8427 90 00 og ex 8431 20 00 (Taric-kode 8427900019 og 8431200019). Håndbetjente palletrucks er trucks på hjul med gaffelarme til at løfte og manøvrere paller, beregnet til at blive skubbet, trukket og styret manuelt på et glat, jævnt og hårdt underlag af en gående operatør, som anvender en bevægelig styrestang. De håndbetjente palletrucks er kun beregnet til at løfte materiale tilstrækkeligt til, at det kan transporteres, og det sker ved pumpebevægelser med styrestangen, og de har ikke andre supplerende funktioner eller anvendelsesområder, som f.eks. at i) transportere og løfte materialer, således at de kan anbringes på et højere niveau eller være behjælpelige med at anbringe materiale på lager (højtløftere), ii) stable paller oven på hinanden (stablere), iii) løfte materiale op til en arbejdsplatform (sakseløftere) eller iv) løfte og veje materialer (trucks med vejefunktion).
            
         1.3.2.   Den undersøgte vare
   
   
               (11)
            
            
               Den undersøgte vare er den samme som defineret i foregående betragtning, men er ved importen udstyret med et såkaldt »vægtangivelsessystem« bestående af en vejemekanisme, som ikke er integreret i chassiset, i øjeblikket henhørende under de samme KN-koder som den pågældende vare, men henhørende under forskellige Taric-koder (8427900030 og 8431200050) og med oprindelse i Kina.
            
         
               (12)
            
            
               På det indledende stadium blev der defineret en fejlmargin i forbindelse med vægtangivelsessystemet, som værende lig med eller over 1 % af materialet. I undersøgelsen blev det imidlertid fastslået, at nøjagtigheden af vægtangivelsessystemet ikke er en væsentlig egenskab, der kan adskille den pågældende vare fra håndbetjente palletrucks. Nærmere bestemt ændrer vægtangivelsessystemet, jf. analysen i betragtning 54-59, i forbindelse med den undersøgte vare ikke de grundlæggende egenskaber for den undersøgte vare, som f.eks. struktur og anvendelse, så den bliver forskellig fra den pågældende vare.
            
         1.4.   Indledning
   
   
               (13)
            
            
               Kommissionen besluttede efter at have underrettet medlemsstaterne om, at der var tilstrækkelige umiddelbare beviser til at indlede en undersøgelse i henhold til grundforordningens artikel 13, stk. 3, og artikel 14, stk. 5, at undersøge den mulige omgåelse af de gældende foranstaltninger og gøre importen af den undersøgte vare til genstand for registrering.
            
         
               (14)
            
            
               Undersøgelsen blev indledt ved Kommissionens gennemførelsesforordning (EU) 2015/2346 (8) (»indledningsforordningen«).
            
         1.5.   Undersøgelsen
   
   
               (15)
            
            
               Kommissionen underrettede officielt myndighederne i Kina, de eksporterende producenter i dette land og de importører i Unionen, som den vidste var berørt af sagen, samt EU-erhvervsgrenen om indledningen af undersøgelsen.
            
         
               (16)
            
            
               Der blev fremsendt spørgeskemaer til de eksporterende producenter i Kina og til de kendte importører i Unionen.
            
         
               (17)
            
            
               Interesserede parter fik mulighed for at give deres mening til kende skriftligt og anmode om at blive hørt mundtligt inden for fristen i indledningsforordningen. Alle parter blev underrettet om, at manglende samarbejde kunne føre til anvendelse af grundforordningens artikel 18, som indebærer, at afgørelsen kan træffes på grundlag af de foreliggende faktiske oplysninger.
            
         
               (18)
            
            
               En eksporterende producent i Kina gav sig til kende og fremsatte bemærkninger, men besvarede ikke spørgeskemaet for eksporterende producenter. Producenten blev efterfølgende anset for at være ikke-samarbejdsvillig (betragtning 26).
            
         
               (19)
            
            
               Tre importører indsendte en besvarelse af spørgeskemaet til Kommissionen.
            
         
               (20)
            
            
               En leverandør af vægtangivelsessystemer etableret i Unionen indgav en skriftlig redegørelse for sin holdning til undersøgelsen.
            
         
               (21)
            
            
               Kommissionen aflagde kontrolbesøg hos følgende virksomheder:
               
                           —
                        
                        
                           EU-producent: P.R. Industrial s.r.l., 53031 Casole d'Elsa, Siena, Italien
                        
                     
                           —
                        
                        
                           EU-importør: Hyster-Yale Nederland b.v., 6541 CN Nijmegen, Nederlandene.
                        
                     
         1.6.   Undersøgelsesperiode og rapporteringsperiode
   
   
               (22)
            
            
               Undersøgelsen omfattede perioden fra 1. januar 2011 til 30. september 2015. Der blev indhentet data for undersøgelsesperioden med henblik på bl.a. at undersøge den påståede ændring i handelsmønstret.
            
         
               (23)
            
            
               For rapporteringsperioden 1. oktober 2014 til 30. september 2015 blev der indsamlet mere detaljerede oplysninger med henblik på at undersøge, om importen undergravede den afhjælpende virkning af de gældende antidumpingforanstaltninger og den påståede forekomst af dumping.
            
         2.   UNDERSØGELSESRESULTATER
   
   2.1.   Generelle betragtninger
   
   
               (24)
            
            
               I overensstemmelse med grundforordningens artikel 13, stk. 1, blev vurderingen af den mulige omgåelse foretaget ved at analysere følgende:
               
                           —
                        
                        
                           om der var en ændring i handelsmønstret mellem Kina og Unionen
                        
                     
                           —
                        
                        
                           om denne ændring skyldtes en praksis, forarbejdning eller bearbejdning, for hvilken der ikke forelå nogen tilstrækkeligt gyldig grund eller økonomisk begrundelse ud over indførelsen af de gældende antidumpingforanstaltninger
                        
                     
                           —
                        
                        
                           om der forelå beviser for skade eller for, at den afhjælpende virkning af de gældende antidumpingforanstaltninger blev undergravet for så vidt angår priserne på og/eller mængderne af den undersøgte vare
                        
                     
                           —
                        
                        
                           og om der forelå bevis for dumping i forhold til de normale værdier, der tidligere var blevet fastsat for samme vare
                        
                     
         2.2.   Samarbejde
   
   
               (25)
            
            
               Ingen af de kendte eksporterende producenter etableret i Kina samarbejdede i forbindelse med undersøgelsen og anmodede om fritagelse for en eventuel udvidelse af de gældende foranstaltninger ved at besvare det fremsendte spørgeskema.
            
         
               (26)
            
            
               Som forklaret i betragtning 18 fremsatte Noblelift imidlertid bemærkninger efter indledningen, men besvarede ikke spørgeskemaet og blev på grundlag af grundforordningens artikel 18 anset for ikke-samarbejdsvillig.
            
         
               (27)
            
            
               Kommissionen var således ikke i stand til umiddelbart at verificere karakteren af den mulige omgåelse.
            
         
               (28)
            
            
               Konklusionerne vedrørende evalueringen af den mulige omgåelse som beskrevet i betragtning 24 måtte derfor træffes på grundlag af de foreliggende faktiske oplysninger i overensstemmelse med grundforordningens artikel 18.
            
         
               (29)
            
            
               På den baggrund blev der truffet konklusioner ud fra oplysninger og tal, der stammede fra de samarbejdsvillige importører, Eurostat og anmodningen. De indkomne bemærkninger fra den eksporterende producent, der gav sig til kende, blev også taget i betragtning, hvor det var relevant.
            
         2.3.   Ændring i handelsmønstret
   
   
               (30)
            
            
               Som følge af manglende samarbejdsvilje fra de eksporterende producenters side blev den importerede mængde fastsat på grundlag af tal fra Eurostat og oplysninger fra de tre samarbejdsvillige importører og ansøgerne.
            
         
               (31)
            
            
               Endvidere er de oplysninger, der er anvendt til at analysere ændringen i handelsmønstret, baseret på importen af komplette trucks. De gældende antidumpingforanstaltninger omfatter både håndbetjente palletrucks og væsentlige dele dertil (dvs. chassis og hydrauliske anordninger). Ifølge Eurostat er der ubetydelig eller ingen import af de såkaldte væsentlige dele fra Kina til Unionen.
            
         
               (32)
            
            
               Endelig omfattede den Taric-kode, hvorunder den undersøgte vare blev importeret, også importen af andre typer trucks, dvs. trucks med vejefunktion, højtløftere, stablere og sakseløftere, der er anderledes end den pågældende vare.
            
         
               (33)
            
            
               Nedenstående tabel viser importen af håndbetjente palletrucks og »andre trucks«, herunder den pågældende vare, ud fra oplysninger fra Eurostat i undersøgelsesperioden.
               
                  Tabel 1
               
               
                           Import til EU (enheder)
                        
                        
                           2011
                        
                        
                           2012
                        
                        
                           2013
                        
                        
                           2014
                        
                        
                           Rapporteringsperiode
                        
                     
                           Håndbetjente palletrucks
                        
                        
                           573 400 
                        
                        
                           575 607 
                        
                        
                           236 340 
                        
                        
                           113 753 
                        
                        
                           96 115 
                        
                     
                           
                              Indeks
                           
                        
                        
                           
                              100
                           
                        
                        
                           
                              100
                           
                        
                        
                           
                              41
                           
                        
                        
                           
                              20
                           
                        
                        
                           
                              17
                           
                        
                     
                           Andre trucks
                        
                        
                           231 949 
                        
                        
                           217 045 
                        
                        
                           161 542 
                        
                        
                           275 632 
                        
                        
                           355 844 
                        
                     
                           
                              Indeks
                           
                        
                        
                           
                              100
                           
                        
                        
                           
                              94
                           
                        
                        
                           
                              70
                           
                        
                        
                           
                              119
                           
                        
                        
                           
                              153
                           
                        
                     
                           
                              Kilde: Eurostat.
                        
                     
         
               (34)
            
            
               På dette grundlag faldt importen af håndbetjente palletrucks med mere end 80 % i undersøgelsesperioden. Det største fald fandt sted mellem 2012 og 2013 (med 60 %). Denne tendens fortsatte i de følgende år om end i mindre omfang.
            
         
               (35)
            
            
               Faldet i 2013 fandt sted efter afslutningen af midtvejsevalueringen i april 2013, der er omhandlet i betragtning 5, og som medførte en forhøjelse af antidumpingtolden på håndbetjente palletrucks fra Kina til en enkelt landsdækkende told på 70,8 %.
            
         
               (36)
            
            
               I modsætning hertil steg importen af »andre trucks«, herunder den undersøgte vare, i 2014 og i rapporteringsperioden med mere end 50 % i forhold til begyndelsen af undersøgelsesperioden. Denne ændring i handelsmønstret skete stort set parallelt med det betydelige fald i importen af håndbetjente palletrucks.
            
         
               (37)
            
            
               Selv om det ikke var muligt at identificere importen af den undersøgte vare på grundlag af Eurostat, viste oplysninger indsamlet i løbet af undersøgelsen tydelige tegn på, at denne stigning i importen af »andre trucks« faktisk kunne tilskrives en stigning i importen af den undersøgte vare.
            
         
               (38)
            
            
               For det første faldt det betydelige fald i importen af håndbetjente palletrucks og den betydelige stigning i importen af »andre trucks«, herunder den undersøgte vare, sammen med den betydelige forhøjelse af antidumpingtolden i 2013.
            
         
               (39)
            
            
               For det andet oplyste ansøgerne, at kort efter forhøjelsen af antidumpingtolden indgav en række importører ansøgninger til toldmyndighederne i Tyskland og Tjekkiet om bindende tariferingsoplysninger med anmodning om, at den undersøgte vare henhører under Taric-koden for »andre trucks«, der ikke er omfattet af antidumpingtolden. Indgivelse af sådanne anmodninger umiddelbart efter forhøjelsen af antidumpingtolden tyder på, at de blev indgivet udelukkende for at undgå højere antidumpingtold.
            
         
               (40)
            
            
               For det tredje, eftersom tallene fra Eurostat ikke udspecificerer importen af den undersøgte vare, var analysen af ændringen i handelsmønstret også baseret på oplysningerne fra de tre samarbejdsvillige importører.
            
         
               (41)
            
            
               De tre samarbejdsvillige importører tegnede sig for mellem 2 % og 7 % af importen af den undersøgte vare og andre trucks i forhold til det samlede tal for »andre trucks«, der var registreret i Eurostat, og for mellem 1 % og 6 % af den samlede import af håndbetjente palletrucks og »andre trucks« i rapporteringsperioden.
            
         
               (42)
            
            
               Importen fra disse importører udviklede sig som følger i den undersøgte periode:
               
                  Tabel 2
               
               
                           De samarbejdsvillige importørers import fra Kina (indeks)
                        
                        
                           2011
                        
                        
                           2012
                        
                        
                           2013
                        
                        
                           2014
                        
                        
                           Rapporteringsperiode
                        
                     
                           
                              Den pågældende vare
                           
                        
                        
                           
                              100
                           
                        
                        
                           
                              111
                           
                        
                        
                           
                              31
                           
                        
                        
                           
                              2
                           
                        
                        
                           
                              4
                           
                        
                     
                           
                              Den undersøgte vare
                           
                        
                        
                           
                              100
                           
                        
                        
                           
                              350
                           
                        
                        
                           
                              2 800 
                           
                        
                        
                           
                              97 133 
                           
                        
                        
                           
                              100 500 
                           
                        
                     
                           
                              Andre trucks
                           
                        
                        
                           
                              100
                           
                        
                        
                           
                              82
                           
                        
                        
                           
                              71
                           
                        
                        
                           
                              93
                           
                        
                        
                           
                              103
                           
                        
                     
                           
                              Kilde: Spørgeskemabesvarelser fra importører.
                        
                     
         
               (43)
            
            
               Oplysningerne fra de samarbejdsvillige importører bekræftede, at importørerne øgede deres køb af den undersøgte vare fra Kina i undersøgelsesperioden, mens importen af håndbetjente palletrucks faldt sideløbende hermed. Importen af den undersøgte vare fandt allerede sted i 2011 og 2012 efter udvidelsen af foranstaltningerne på grundlag af resultaterne af udløbsundersøgelsen, der er omhandlet i betragtning 4 ovenfor, men den steg mere markant i 2013 efter forhøjelsen af antidumpingtolden. Den største stigning fandt sted i 2014, hvor importen nåede op på niveauer, der var langt højere end niveauet i 2011, og steg yderligere i rapporteringsperioden. Sideløbende hermed forsvandt importen af håndbetjente palletrucks næsten i 2014 og i undersøgelsesperioden. Den samme tendens kunne iagttages i Eurostat, hvor den største stigning i importen af »andre trucks« ligeledes faldt i 2014.
            
         
               (44)
            
            
               I modsætning hertil ændrede importmængden af »andre trucks« med undtagelse af den undersøgte vare sig kun ganske lidt (med 3 % i undersøgelsesperioden), og det generelle niveau for antal enheder var stadig lavt i forhold til importen af den undersøgte vare (se betragtning 33 ovenfor).
            
         
               (45)
            
            
               For det fjerde har den undersøgte vare som fastslået i betragtning 52-59 de samme grundlæggende egenskaber og endelige anvendelsesformål som håndbetjente palletrucks, og de er indbyrdes udskiftelige, mens alle andre trucks anvendes til forskellige formål og ikke er indbyrdes udskiftelige med håndbetjente palletrucks.
            
         
               (46)
            
            
               På dette grundlag blev det konkluderet, at stigningen i importen af »andre trucks« som anført i Eurostat skyldtes stigningen i importen af den undersøgte vare. På denne baggrund blev stigningen i enheder af den undersøgte importerede vare anslået på grundlag af importoplysningerne til at være på omkring 110 000 enheder i perioden 2013-2014, dvs. en forhøjelse på ca. 70 %, og blev yderligere øget mellem 2014 og rapporteringsperioden med mere end 80 000 enheder, dvs. med ca. 30 %. I årene umiddelbart inden undersøgelsesperioden faldt udviklingen endog inden for importen.
            
         
               (47)
            
            
               I mangel af samarbejde fra de kinesiske eksporterende producenter blev det konkluderet, at der fandt en ændring i handelsmønstret sted som omhandlet i grundforordningens artikel 13, stk. 1.
            
         2.4.   Omgåelsens art
   
   
               (48)
            
            
               Ansøgerne hævdede, at omgåelsen består i import af lidt ændrede varer dvs., at der er indarbejdet et »vægtangivelsessystem«, som ikke er integreret i chassiset, med en fejlmargen lig med eller over 1 % af materialet. Disse varer er ved importen fejlagtigt angivet som trucks med vejefunktion.
            
         
               (49)
            
            
               Ansøgerne har fremført, at den undersøgte vare er forskellig fra trucks med vejefunktion, da vejemekanismen for den undersøgte vare er meget mindre avanceret end vejemekanismen for trucks med vejefunktion og ikke giver nøjagtige resultater. De fremførte endvidere, at strukturen for de to varer er væsentligt anderledes.
            
         2.4.1.   Truck med vejefunktion
   
   
               (50)
            
            
               I overensstemmelse med præciseringen af anvendelsesområdet for de foranstaltninger, der udelukkede visse varer, herunder trucks med vejefunktion, jf. betragtning 2 ovenfor, viste undersøgelsen, at trucks med vejefunktion har indarbejdet en vejeanordning i chassiset, dvs. i gaffelarmene. Det betyder, at vejefunktionen i trucks med vejefunktion består af højpræcisionsmaterialesensorer (eller celler), som er anbragt i gaffelarmene. Gaffelarmene består derfor af to dele. Sensorerne er anbragt i den nedre del. Den øvre del er anbragt oven på sensorerne. Denne mekanisme åbner mulighed for en nøjagtig og præcis måling af vægten på gaffelarmene.
            
         
               (51)
            
            
               Udstyret er følsomt og kræver regelmæssig kalibrering. I modsætning til den pågældende vare og den undersøgte vare er systemet ikke konstrueret til intensive løft og transport af materialer, fordi vejefunktionen ellers ville lide skade. I modsætning til den pågældende vare og den undersøgte vare kræver anvendelsen af trucks med vejefunktion særlig uddannelse.
            
         2.4.2.   Den undersøgte vare
   
   
               (52)
            
            
               Undersøgelsen viste, at den undersøgte vare stort set har samme struktur og anvendelse som håndbetjente palletrucks, der er trucks på hjul med gaffelarme til løft og manøvrering af paller, beregnet til at blive skubbet, trukket og styret manuelt på et glat, jævnt og hårdt underlag af en gående operatør, som anvender en bevægelig styrestang. Disse trucks er konstrueret til ved pumpebevægelser med styrestangen at løfte materialer tilstrækkeligt til, at de kan transporteres.
            
         
               (53)
            
            
               Den undersøgte vare er desuden udstyret med en vejefunktion (enten mekanisk eller elektronisk). Denne funktion er dog ikke er indarbejdet i chassiset, og gaffelarmene består kun af én del nøjagtig som den pågældende vare. I stedet er vejefunktionen monteret direkte på den håndbetjente palletruck og kan efterfølgende fjernes, uden at der ændres på strukturen for og anvendelsen af den håndbetjente palletruck. Uden vejefunktionen adskiller den undersøgte vare sig ikke fra håndbetjente palletrucks og anvendes til nøjagtigt de samme formål som håndbetjente palletrucks.
            
         
               (54)
            
            
               På den anden side giver vejefunktionen i den undersøgte vare kun en omtrentlig vægtangivelse med en betydelig fejlmargen i visse tilfælde. Undersøgelsen viste, at i modsætning til, hvad der blev påstået i indledningsfasen, udgør nøjagtigheden af vejefunktionen ikke en væsentlig egenskab ved den undersøgte vare i forhold til den pågældende vare. Selv med et nøjagtigt vægtangivelsessystem har den undersøgte vare de samme egenskaber som håndbetjente palletrucks, dvs. struktur og anvendelse.
            
         
               (55)
            
            
               Dette står i modsætning til de vigtigste egenskaber ved trucks med vejefunktion, der som forklaret ovenfor har sofistikerede og dyre vejefunktioner, der er integreret i chassiset (dvs. gaffelarmene), og som også kræver en anden gaffelarmstruktur. Vejefunktionen i trucks med vejefunktion kan ikke fjernes og giver præcise og nøjagtige værdier. Teknologi og produktionsprocesser i forbindelse med trucks med vejefunktion adskiller sig fundamentalt fra teknologi og processer for den undersøgte vare.
            
         
               (56)
            
            
               I løbet af undersøgelsen blev der identificeret to forskellige former for vejefunktioner, nemlig mekaniske og elektroniske. Den elektroniske vejefunktion synes at være mere nøjagtig med hensyn til at angive vægt end den mekaniske vejefunktion.
            
         
               (57)
            
            
               Den eksporterende producent, der fremsatte bemærkninger efter indledningen af proceduren, hævdede, at de håndbetjente palletrucks, som den pågældende eksporterede, var udstyret med en patenteret elektronisk vejefunktion, som er integreret i chassiset. Vejefunktionens nøjagtighed var angiveligt temmelig god og opfyldte kundernes krav. For det andet påstod den eksporterende producent, at definitionen af vægtens nøjagtighed i den indledende fase, dvs. med »en fejlmargin, der er lig med eller over 1 % af materialet«, ikke er hensigtsmæssig, da den kun henviser til »materiale«, mens den vægtmæssige nøjagtighed kun kan opnås ved materialer på mindst 100 kg.
            
         
               (58)
            
            
               På dette grundlag fremførte den eksporterende producent, at definitionen af den undersøgte vare bør ændres ved kun at henvise til »mekaniske vejemekanismer«, og at tærsklen på 1 % skal fjernes fra definitionen.
            
         
               (59)
            
            
               Men i modsætning til, hvad der blev hævdet, var vejemekanismen blot monteret på den håndbetjente palletrucks struktur og således ikke integreret i chassiset, dvs. gaffelarmene. Vejemekanismen vil kunne markedsføres særskilt. Vejefunktionen gav rent faktisk en mere præcis vægtangivelse end mekaniske vejefunktioner, men strukturen for de trucks, som denne virksomhed eksporterede, er den samme som den, der gælder for håndbetjente palletrucks. Det var derfor opfattelsen, at denne funktion ikke ændrer de vigtigste egenskaber ved de håndbetjente palletrucks og falder ind under definitionen af den undersøgte vare.
            
         2.4.3.   Konklusion om forekomsten af omgåelsespraksis
   
   
               (60)
            
            
               Undersøgelsen viste, at den undersøgte vare adskiller sig klart fra trucks med vejefunktion, da den ikke har de samme grundlæggende egenskaber og endelige anvendelsesformål. De er ikke indbyrdes udskiftelige.
            
         
               (61)
            
            
               Til gengæld har den undersøgte vare de samme grundlæggende egenskaber og anvendelsesformål som håndbetjente palletrucks. Den dertil knyttede vejefunktion ændrer ikke ved egenskaberne og kan i visse tilfælde fjernes. Begge produkter anvendes især til samme formål, nemlig løft af materialer, der skal transporteres, og funktionen vedrørende angivelse af vægt blev ikke anset for at være en væsentlig egenskab.
            
         
               (62)
            
            
               Det kan derfor konkluderes, at omgåelsen består i import af den undersøgte vare.
            
         2.5.   Ingen tilstrækkelig gyldig grund eller økonomisk begrundelse
   
   
               (63)
            
            
               Som nævnt ovenfor i betragtning 34-46 er omgåelsen taget betydeligt til efter indførelsen af den højere toldsats i 2013. Da den undersøgte vare og de håndbetjente palletrucks anses for indbyrdes udskiftelige, har denne praksis ikke nogen anden økonomisk begrundelse end omgåelsen af antidumpingtolden.
            
         
               (64)
            
            
               Ansøgerne fremlagde oplysninger for, at det eneste formål med importen af den undersøgte vare var at undgå tolden. Disse oplysninger henviste til den omstændighed, at én eksportør udbød den undersøgte vare i en brochure, som værende »fri for antidumpingtold«, og en anden eksporterende producent anbefalede at fjerne vejefunktionen efter import.
            
         
               (65)
            
            
               Den eksporterende producent, der anmodede om en ændring af definitionen af den pågældende vare, jf. betragtning 58, fremførte også, at den eksporterede varetype, som denne havde udviklet, var blevet udviklet og eksporteret inden forhøjelsen af antidumpingtolden, og den havde ikke noget incitament til at omgå tolden. Den eksporterende producent påstod også, at eksporten af den varetype, som virksomheden eksporterede, kun udgør en lille del af den samlede eksport af den undersøgte vare, men disse påstande blev ikke underbygget af noget bevis, da producenten ikke besvarede spørgeskemaet, og det var derfor ikke muligt at fastslå og efterprøve eksportmængder og datoer for denne eksport.
            
         
               (66)
            
            
               På grundlag af oplysningerne fra de samarbejdsvillige importører fremgår det nemlig, at importen af den undersøgte vare begyndte før 2013. Imidlertid skete der først en væsentlig stigning efter forhøjelsen af antidumpingtolden i 2013. Derfor kan det konkluderes, at ændringen i handelsmønstret først skete efter 2013. For denne ændring i handelsmønstret har der ikke været nogen synlig økonomisk begrundelse ud over indførelsen af tolden.
            
         
               (67)
            
            
               En importør af håndbetjente palletrucks og den undersøgte vare og en leverandør af et vægtangivelsessystem, der anvendes i den undersøgte vare, hævdede, at der findes et marked for trucks, der er udstyret med denne type vægtangivelsessystem med ringere nøjagtighed, da det for visse særlige anvendelser (f.eks. kontrol af vægten af affaldsmaterialer, forebyggelse af overbelastning af trucks til transport af fragt, engrossælgere inden for visse aktivitetssektorer) vil være tilstrækkeligt med en omtrentlig angivelse af det samlede materiale.
            
         
               (68)
            
            
               Det forhold, at importen af den undersøgte vare først startede efter forhøjelsen af antidumpingtolden, og at importen af håndbetjente palletrucks faldt betydeligt og næsten forsvandt i rapporteringsperioden, viser imidlertid, at importen af den undersøgte vare ikke tjener et nyt marked, men stort set erstattede importen af håndbetjente palletrucks. Det tidsmæssige sammenfald med forhøjelsen af antidumpingtolden viser, at formålet med den øgede import af den undersøgte vare faktisk var omgåelse af antidumpingtolden. Påstanden blev derfor afvist.
            
         2.6.   Undergravning af den afhjælpende virkning af tolden for så vidt angår priser og/eller mængder af den samme vare
   
   
               (69)
            
            
               Som forklaret i betragtning 46 blev importen af den undersøgte vare anslået til at være steget med omkring 110 000 enheder i perioden 2013-2014, svarende til en stigning på omkring 70 %; den steg yderligere mellem 2014 og rapporteringsperioden med mere end 80 000 enheder, dvs. med ca. 30 %. Disse stigninger blev anset for betydelige. Den tegnede sig for i alt ca. 42 % af den samlede import af trucks i løbet af rapporteringsperioden. Desuden udgjorde »andre trucks« i 2011 ca. 30 % af det samlede antal trucks, der blev importeret fra Kina, mens dette forhold steg til omkring 79 % i rapporteringsperioden.
            
         
               (70)
            
            
               For at fastslå, om de afhjælpende virkninger af tolden blev undergravet for så vidt angår priser i overensstemmelse med grundforordningens artikel 13, stk. 1, blev det fastslået, om priserne på importen af den undersøgte vare underbød EU-erhvervsgrenens ikke-skadevoldende pris, der var blevet fastsat i tidligere undersøgelser. I forbindelse med den seneste udløbsundersøgelse, der blev afsluttet i 2011, jf. betragtning 4 ovenfor, blev der foretaget en ny beregning af den ikke-skadevoldende pris sammenlignet med den oprindelige undersøgelse. Denne målpris blev anvendt til sammenligningen med den vejede gennemsnitlige eksportpris fra Kina i løbet af rapporteringsperioden, fastsat på grundlag af oplysningerne fra de samarbejdsvillige importører. Denne sammenligning viste et betydeligt underbud i rapporteringsperioden.
            
         
               (71)
            
            
               I lyset af ovenstående og i betragtning af de betydelige importmængder af den undersøgte vare, der var blevet anslået i rapporteringsperioden, blev det konkluderet, at den afhjælpende virkning af de gældende foranstaltninger undergraves både i henseende til mængde og pris.
            
         2.7.   Bevis for dumping i forhold til den tidligere fastsatte normale værdi
   
   
               (72)
            
            
               Den normale værdi for den pågældende vare er senest blevet indført i den interimsundersøgelse, der afsluttedes i 2013, og som er omhandlet i betragtning 5 ovenfor.
            
         
               (73)
            
            
               Med henblik på at fastslå, om der fandt dumping sted i rapporteringsperioden, blev den gennemsnitlige importpris for den undersøgte vare fra de samarbejdsvillige importører sammenlignet med den normale værdi af den pågældende vare, der var blevet fastlagt i interimsundersøgelsen.
            
         
               (74)
            
            
               Importpriserne blev justeret til et niveau ab fabrik på grundlag af oplysninger fra de samarbejdende importører. Importpriserne blev også justeret for forskelle i fysiske egenskaber, dvs. den vejefunktion, der var indarbejdet i de håndbetjente palletrucks.
            
         
               (75)
            
            
               Sammenligningen viste, at der forekom betydelig dumping. Det viser klart, at der er tale om dumping, når man sammenligner de gældende priser på importen fra Kina af den undersøgte vare med den normale værdi, der tidligere blev fastslået i henhold til grundforordningens artikel 13, stk. 1.
            
         3.   FORANSTALTNINGER
   
   
               (76)
            
            
               I betragtning af ovenstående konkluderedes det, at den endelige antidumpingtold på håndbetjente palletrucks med oprindelse i Kina er blevet omgået ved import af lidt ændrede håndbetjente palletrucks udstyret med et vægtangivelsessystem, som ikke er integreret i chassiset (gaffelarmene), med oprindelse i Kina.
            
         
               (77)
            
            
               I overensstemmelse med grundforordningens artikel 13, stk. 1, bør de gældende antidumpingforanstaltninger på importen af håndbetjente palletrucks med oprindelse i Kina derfor udvides til at omfatte importen af håndbetjente palletrucks udstyret med »vægtangivelsessystem« bestående af en vejemekanisme, som ikke er integreret i chassiset, med oprindelse i Kina.
            
         
               (78)
            
            
               I henhold til grundforordningens artikel 13, stk. 3 og artikel 14, stk. 5, hvori det fastsættes, at alle udvidede foranstaltninger bør gælde for den import til Unionen, der fandt sted under den registrering, der blev indført ved indledningsforordningen, bør der opkræves antidumpingtold på importen til Unionen af håndbetjente palletrucks udstyret med »vægtangivelsessystem« bestående af en vejemekanisme, som ikke er integreret i chassiset, med oprindelse i Kina.
            
         4.   ANMODNINGER OM FRITAGELSE
   
   
               (79)
            
            
               På grund af manglen på anmodninger fra de kinesiske eksporterende producenter blev der ikke indrømmet fritagelse.
            
         5.   FREMLÆGGELSE AF OPLYSNINGER
   
   
               (80)
            
            
               Alle interesserede parter blev underrettet om de vigtigste kendsgerninger og betragtninger, der førte til ovennævnte konklusioner, og blev opfordret til at fremsætte bemærkninger. Der er ikke fremkommet sådanne bemærkninger.
            
         
               (81)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved grundforordningens artikel 15, stk. 1 —
            
         VEDTAGET DENNE FORORDNING:
   Artikel 1
   1.   Den endelige antidumpingtold, der indførtes ved gennemførelsesforordning (EU) nr. 372/2013 på importen af håndbetjente palletrucks og væsentlige dele dertil, dvs. chassis og hydrauliske anordninger, i øjeblikket henhørende under KN-kode ex 8427 90 00 (Taric-kode 8427900011 og 8427900019) og ex 8431 20 00 (Taric-kode 8431200011 og 8431200019), med oprindelse i Folkerepublikken Kina, udvides til også at omfatte samme vare, som ved importen er udstyret med et såkaldt »vægtangivelsessystem« bestående af en vejemekanisme, som ikke er integreret i chassiset, i øjeblikket henhørende under KN-kode 8427900030 og 8431200050.
   2.   Den ved stk. 1 i denne artikel udvidede told opkræves på importen til Unionen af håndbetjente palletrucks og væsentlige dele dertil, dvs. chassis og hydrauliske anordninger, registreret i henhold til artikel 2 i gennemførelsesforordning (EU) 2015/2346 og artikel 13, stk. 3, og artikel 14, stk. 5, i forordning (EU) 2016/1036.
   3.   Gældende bestemmelser vedrørende told finder anvendelse, medmindre andet er fastsat.
   Artikel 2
   1.   Anmodninger om fritagelse for den ved artikel 1 udvidede told indgives skriftligt på ét af Den Europæiske Unions officielle sprog og underskrives af en person, der har beføjelse til at repræsentere den anmodende enhed. Anmodningen sendes til følgende adresse:
   
               Europa-Kommissionen
            
         
               Generaldirektoratet for Handel
            
         
               Direktorat H
            
         
               Kontor: CHAR 04/039
            
         
               1049 Bruxelles/Brussel
            
         
               BELGIEN
            
         2.   I overensstemmelse med artikel 13, stk. 4, i forordning (EU) 2016/1036 kan Kommissionen ved en afgørelse give tilladelse til, at import fra virksomheder, der ikke omgår de ved gennemførelsesforordning (EU) nr. 372/2013 indførte antidumpingforanstaltninger, fritages for den ved denne forordnings artikel 1 udvidede told.
   Artikel 3
   Toldmyndighederne pålægges hermed at ophøre med den registrering af importen, der blev indført ved artikel 2 i forordning (EU) 2015/2346.
   Artikel 4
   Denne forordning træder i kraft dagen efter offentliggørelsen i Den Europæiske Unions Tidende.
   
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. august 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176, 30.6.2016, s. 21.
   
      (2)  Rådets forordning (EF) nr. 1174/2005 af 18. juli 2005 om indførelse af en endelig antidumpingtold og endelig opkrævning af den midlertidige told på importen af håndbetjente palletrucks og væsentlige dele dertil med oprindelse i Folkerepublikken Kina (EUT L 189 af 21.7.2005, s. 1).
   
      (3)  Rådets forordning (EF) nr. 684/2008 af 17. juli 2008 om præcisering af anvendelsesområdet for de antidumpingforanstaltninger, der indførtes ved Rådets forordning (EF) nr. 1174/2005, vedrørende importen af håndbetjente palletruck og væsentlige dele dertil med oprindelse i Folkerepublikken Kina (EUT L 192 af 19.7.2008, s. 1).
   
      (4)  Rådets forordning (EF) nr. 499/2009 af 11. juni 2009 om udvidelse af den endelige antidumpingtold på importen af håndbetjente palletrucks og væsentlige dele dertil med oprindelse i Folkerepublikken Kina, som indførtes ved forordning (EF) nr. 1174/2005, til at omfatte importen af samme vare afsendt fra Thailand, uanset om varen er angivet med oprindelse i Thailand (EUT L 151 af 16.6.2009, s. 1).
   
      (5)  Rådets gennemførelsesforordning (EU) nr. 1008/2011 af 10. oktober 2011 om indførelse af en endelig antidumpingtold på importen af håndbetjente palletrucks og væsentlige dele dertil med oprindelse i Folkerepublikken Kina, udvidet til at omfatte importen af håndbetjente palletrucks og væsentlige dele dertil afsendt fra Thailand, uanset om varen er angivet med oprindelse i Thailand eller ej efter en udløbsundersøgelse i henhold til artikel 11, stk. 2, i forordning (EF) nr. 1225/2009 (EUT L 268 af 13.10.2011, s. 1).
   
      (6)  Rådets gennemførelsesforordning (EU) nr. 372/2013 af 22. april 2013 om ændring af gennemførelsesforordning (EU) nr. 1008/2011 om indførelse af en endelig antidumpingtold på importen af håndbetjente palletrucks og væsentlige dele dertil med oprindelse i Folkerepublikken Kina efter en delvis interimsundersøgelse i henhold til artikel 11, stk. 3, i forordning (EF) nr. 1225/2009 (EUT L 112 af 24.4.2013, s. 1).
   
      (7)  Kommissionens gennemførelsesforordning (EU) nr. 946/2014 af 4. september 2014 om ændring af Rådets gennemførelsesforordning (EU) nr. 1008/2011 om indførelse af en endelig antidumpingtold på importen af håndbetjente palletrucks og væsentlige dele dertil med oprindelse i Folkerepublikken Kina efter en fornyet undersøgelse (»ny eksportør«) i henhold til artikel 11, stk. 4, i Rådets forordning (EF) nr. 1225/2009 (EUT L 265 af 5.9.2014, s. 7).
   
      (8)  Kommissionens gennemførelsesforordning (EU) 2015/2346 af 15. december 2015 om indledning af en undersøgelse vedrørende den mulige omgåelse af de antidumpingforanstaltninger, der blev indført ved Rådets gennemførelsesforordning (EU) nr. 1008/2011 og ændret ved Rådets gennemførelsesforordning (EU) nr. 372/2013, over for importen af håndbetjente palletrucks og væsentlige dele dertil med oprindelse i Folkerepublikken Kina, ved at importere lidt ændrede håndbetjente palletrucks med oprindelse i Folkerepublikken Kina, og om at gøre denne import til genstand for registrering (EUT L 330 af 16.12.2015, s. 43.).